CELEX: C2006/165/30
Language: fi
Date: 2006-07-15 00:00:00
Title: Asia C-205/06: Kanne  5.5.2006  — Euroopan yhteisöjen komissio v. Itävallan tasavalta

15.7.2006   
            
            
               FI
            
            
               Euroopan unionin virallinen lehti
            
            
               C 165/17
            
         Kanne 5.5.2006 — Euroopan yhteisöjen komissio v. Itävallan tasavalta
   (Asia C-205/06)
   (2006/C 165/30)
   Oikeudenkäyntikieli: saksa
   Asianosaiset
   
      Kantaja: Euroopan yhteisöjen komissio (asiamiehet: H. Støvlbæk ja B. Martenczuk)
   
      Vastaaja: Itävallan tasavalta
   Vaatimukset
   
               —
            
            
               Kantaja vaatii, että yhteisöjen tuomioistuin toteaa Itävallan tasavallan jättäneen noudattamatta EY 307 artiklan 2 kohdan mukaisia velvoitteitaan, koska se ei ole toteuttanut tarvittavia toimenpiteitä poistaakseen ristiriidat, jotka liittyvät rahansiirtoja koskeviin määräyksiin Korean, Kap Verden, Kiinan, Malesian, Venäjän federaation ja Turkin kanssa tehdyissä investointeja koskevissa kahdenvälisissä sopimuksissa.
            
         
               —
            
            
               Itävallan tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   EY 307 artiklassa velvoitetaan jäsenvaltiot käyttämään kaikkia aiheellisia keinoja poistaakseen ristiriidat, joita on todettu kyseisen valtion ennen 1.1.1958 tai ennen Euroopan yhteisöihin liittymistä tekemien sopimusten ja EY:n perustamissopimuksen välillä.
   Komissio katsoo, että Itävallan tasavallan ennen Euroopan yhteisöihin liittymistä Korean, Kap Verden, Kiinan, Malesian, Venäjän federaation ja Turkin kanssa tekemissä investointeja koskevissa kahdenvälisissä sopimuksissa olevat määräykset, jotka koskevat ilmaisia rahansiirtoja investointeihin liittyvien maksujen yhteydessä, ovat ristiriidassa EY:n perustamissopimuksen kanssa. Näissä määräyksissä ei nimittäin sallita Itävallan tasavallan toteuttavan pääomien tai maksujen liikkuvuuden rajoituksia, joita Euroopan unionin neuvosto voi EY 57 artiklan 2 kohdan, EY 59 artiklan ja EY 60 artiklan 1 kohdan nojalla päättää toteutettavan.
   Itävallan hallituksen väite, jonka mukaan edellä mainituilla sopimuksilla ei ohjata sen äänestyskäyttäytymistä neuvostossa, on komission mukaan vailla merkitystä. Ainoa asiassa merkityksellinen kysymys on se, voiko Itävallan tasavalta toteuttaa tietyissä tilanteissa kansainvälisoikeudellisten sitoumustensa puitteissa edellä mainittuja rajoittavia toimenpiteitä. Kyseessä olevien investointeja koskevien sopimusten määräysten perusteella tilanne ei ole näin. Samoilla perusteilla ratkaisevaa merkitystä ei ole väitteellä, jonka mukaan Itävalta ei voi yksin estää neuvostoa tekemästä päätöstä määräenemmistöllä.
   Koska edellä kuvattu tilanne on ristiriidassa EY:n perustamissopimuksen kanssa, Itävallan tasavallan on toteutettava asian korjaamisen edellyttämät toimenpiteet. Mikäli käytettävissä ei ole muita keinoja, Itävallan tasavalta voidaan yhteisöjen tuomioistuimen oikeuskäytännön mukaisesti velvoittaa irtisanomaan edellä mainitut sopimukset.